คุมหนี้เอสเอ็มอีแบงก์
เอสเอ็มอีแบงก์วางระบบคอร์แบงก์กิ้ง รับมือคลังสั่งสินเชื่อปล่อยใหม่ต้องเป็นหนี้เสียได้ไม่เกิน 5%
9 พ.ค. 2559

เอสเอ็มอีแบงก์วางระบบคอร์แบงก์กิ้ง รับมือคลังสั่งสินเชื่อปล่อยใหม่ต้องเป็นหนี้เสียได้ไม่เกิน 5%
นายมงคล ลีลาธรรม กรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยว่า กระทรวงการคลังได้กำหนดตัวชี้วัดให้ปล่อยกู้ผู้ประกอบการเอสเอ็มอี ไม่เกิน 15 ล้านบาท/ราย รวมทั้งยังกำหนดให้สินเชื่อที่ปล่อยใหม่ในปีนี้จำนวน 3.5 หมื่นล้านบาท ต้องดูแลคุณภาพลูกหนี้ไม่ให้เป็นหนี้ที่ไม่ก่อให้เกิดรายได้ (เอ็นพีแอล) เกิน 5%
ทั้งนี้ ธนาคารได้ปรับปรุงกระบวนการอนุมัติสินเชื่อ ทั้งเรื่องการวิเคราะห์ความเสี่ยงที่ได้มาตรฐาน เตรียมประสานความร่วมมือจากธนาคารเฉพาะกิจของรัฐ ได้แก่ ธนาคารออมสินและธนาคารกรุงไทย ในการพัฒนาระบบคอร์แบงก์กิ้ง ซึ่งอาจจะใช้วิธีการเช่าระบบและจ่ายค่าบริหารจัดการเป็นรายเดือน และการคัดเลือกผู้ประกอบการผ่านการอบรมจากหน่วยงานของรัฐต่างๆ การใช้พี่เลี้ยงคอยให้คำปรึกษาแนะนำการดำเนินธุรกิจ
ขณะที่ลูกหนี้เอ็นพีแอลเก่ามีอยู่กว่า 2.1 หมื่นล้านบาท คิดเป็นสัดส่วน 23.78% ของสินเชื่อรวม ทางคณะกรรมการนโยบายรัฐวิสาหกิจ (คนร.) กำหนดให้แผนฟื้นฟูของเอสเอ็มอีแบงก์ ต้องลดหนี้เอ็นพีแอลให้เหลือ 1.8 หมื่นล้านบาท ภายในสิ้นปี 2559 คาดว่าน่าจะทำได้ตามเป้าหมาย เนื่องจากได้ทยอยแบ่งหนี้ขายให้กับบริษัทบริหารสินทรัพย์ ซึ่งปีนี้จะพยายามขายให้ได้ 2,500 ล้านบาท จากที่ขายไปแล้วราว 1,000 ล้านบาท ส่วนที่เหลือจะใช้วิธีการปรับโครงสร้างหนี้ และยื่นเรื่องฟ้องร้องเพื่อบังคับคดีในรายที่ไม่ให้ความร่วมมือในการปรับโครงสร้างหนี้
อย่างไรก็ดี การแก้เอ็นพีแอล 2.1 หมื่นล้านบาท ช่วงหลังจากนี้ถือว่าทำได้ค่อนข้างยาก เนื่องจากลูกหนี้แบ่งออกเป็น 2 กลุ่มใหญ่ๆ คือลูกหนี้รายเล็กที่มียอดหนี้คงค้างไม่เกิน 1 ล้านบาท ซึ่งมีอยู่ราว 2 หมื่นราย คิดเป็นมูลหนี้ 8,000-1 หมื่นล้านบาท กับลูกหนี้รายใหญ่ที่มีมูลหนี้เกิน 50 ล้านบาท มีประมาณ 30 ราย คิดเป็นมูลหนี้ราว 1 หมื่นล้านบาท ซึ่งลูกหนี้รายย่อยเมื่อรู้ว่าจะเตรียมขายหนี้ก็จะเข้ามาเจรจาเพื่อประนอมหนี้ ส่วนลูกหนี้รายใหญ่ เมื่อมีการฟ้องร้องบังคับหลักประกันก็จะฟ้องกลับ บางกรณีเป็นคดีความนานถึง 8-9 ปี ทำให้แก้หนี้ในส่วนที่เหลือจากนี้ค่อนข้างจะลดลงได้ยาก